Solymos, László, poslanec NR SR (2011-03-31):
Ďakujem pekne, vážený pán predseda. Vážený pán podpredseda vlády, vážené pani poslankyne, vážení páni poslanci, predložený vládny návrh zákona, ktorým sa mení a dopĺňa zákon č. 184/1999 Z. z. o používaní jazykov národnostných menšín v znení zákona číslo 318/2009 Z. z. by som rád povedal niekoľko dôležitých vecí. Možno trochu iným spôsobom a možno trochu z iného uhla. Nie každému v tejto sále sa zrejme budú páčiť, ale o tom je nakoniec parlament. Najprv by som chcel ku kolegom z opozície. Žijeme na Slovensku a poznáme sa. Zrejme si len čiastočne viem predstaviť spŕšku plamenných prejavov opozície o katastrofických scenárov o maďarskej hrozbe, ktoré v tejto sále dnes ešte zaznejú. Mnohé už nakoniec aj zazneli. Viem, že budem počúvať, a už sme aj počuli, všetky možné výpady a útoky o tom, ako približujeme túto krajinu ku odtrhnutiu južných území, útočíme na suverenitu, šliapeme po slovenskom jazyku, národe a jeho záujmoch. Viem si naozaj predstaviť prakticky čokoľvek. A to som, prosím pekne, v parlamente ešte iba nováčik. Napriek tomu všetkému, čo si viem aj neviem predstaviť, by som rád povedal jednu zásadnú vec: tento zákon je dobrým zákonom a posúva našu krajinu tam, kde by sme ju všetci mali chcieť vidieť, bližšie ku rozvinutej, modernej nezakomplexovanej a demokratickej Európe. A je v plne súlade s programovým vyhlásením tejto vlády. Povedané jazykom zákona tento zákon prináša zosúladenie úprav v používaní štátneho jazyka a v používaní jazykov národnostných menšín na území Slovenskej republiky a predstavuje aj pokračovanie v implementácii medzinárodných dohovorov v oblasti ochrany práv, národnostných menšín a etnických skupín. V tomto zmysle sa odvoláva na všetky medzinárodné dohody, ktorými je Slovenská republika viazaná, čiže najmä na Rámcový dohovor na ochranu národnostných menšín a Európsku chartu regionálnych alebo menšinových jazykov. Povedané jazykom normálnych ľudí, ktorí žijú na národnostne zmiešaných územiach, je to zákon, ktorý zabezpečuje príslušníkom deviatich menšín právo používať svoj materinský jazyk, vytvára podmienky pre uplatnenie tohto ich práva a poskytuje im viac možností na normálne a bezproblémové používanie svojho materinského jazyka v úradnom styku. Nebudem vám tu čítať, kde všade a prečo tento zákon umožňuje popri informáciách v štátnom jazyku použiť aj jazyk národnostnej menšiny. Máte to pred sebou napísané. V kocke sa dá povedať, že všade tam, kde to zdravý rozum a princípy normálneho ľudského spolunažívania vyžadujú a potrebujú. Pretože tento zákon je najmä a predovšetkým o ľuďoch a pre ľudí. Pre Slovákov, Maďarov, Poliakov, Rusínov, Bulharov, Rómov, Nemcov, Čechov a Chorvátov. Je pre občanov tejto republiky, ktorí tu žijú, pracujú, vychovávajú deti a platia dane. Pre nich a pre nikoho iného. Najväčšia bitka sa tu nepochybne strhne okolo známeho percenta. Áno, tento zákon posúva možnosť používať jazyk národnostnej menšiny ďalej. Môže sa tak diať v obciach, kde tvorí menšina 15 % a viac percent z celkového počtu obyvateľstva. Doteraz to bolo 20 %. Tento bod je pre celkový duch zákona veľmi dôležitý a príznačný. Celý zákon totiž sleduje predovšetkým občiansky komfort a snaží sa, čo sa zákonom nie vždy a úplne darí, aplikovať do života ľudí normálne princípy zdravého rozumu. Ku prijatiu tohto zákona nás však nevedie iba zdravý rozum. Je faktom že medzinárodné organizácie dlhodobo upozorňujú Slovenskú republiku na pretrvávajúci nesúlad medzi úpravou používania štátneho jazyka a jazykov národnostných menšín. Ak to nevadilo členom bývalej vládnej koalície, táto koalícia sa chce a rozhodla tento nesúlad riešiť. Toľko ku kolegom z opozície. A teraz ešte pár slov ku kolegom z vládnej koalície. Sami najlepšie viete, že tento návrh a zákon sa nezrodil ľahko. V MOST – HÍD sme si vedeli predstaviť aj ešte jeho lepšiu podobu a ešte viac princípov zabezpečujúcich normálne ľudské spolunažívanie. Avšak práve v mene týchto princípov sme sa dohodli a dosiahli kompromis, ktorý nás posúva vpred. Nebudem vám hovoriť nič viac iba to, čo som povedal aj kolegom z opozície už na začiatku. Tento zákon je dobrým zákonom a posúva našu krajinu tam, kde by sme ju všetci mali chcieť vidieť, bližšie ku rozvinutej, modernej, nezakomplexovanej a demokratickej Európe. A je plne v súlade s programovým vyhlásením tejto vlády, za ktoré sme ako poslanci vládnej koalície všetci zahlasovali. Ďakujem za pozornosť. (Potlesk.)